《水栀》
宋代·李处权

阴泉隐岩壑，长夏发幽植。
深处但闻香，往往樵苏得。
幸不杂薪槱，论价亦何直。
适从支郎舍，远致居士室。
婆娑复偃蹇，其高不盈尺。
铅华了不御，绚此冰雪质。
我有古鱼洗，岁久莓苔蚀。
注之清泠水，藉以璀错石。
静态自愔愔，孤芳何的的。
初疑云生礎，复讶月过隙。
膏沐露穰穰，动摇风激激。
忽然参鼻观，似欲破禅寂。
俗物多丰肥，仙姿乃癯瘠。
已输白玉英，更作黄金实。
昌阳讵足数，薝蔔诚可匹。
老来无所好，一见心辄溺。
坐卧与之俱，於焉遂成癖。
异时张紫微，饮客尽一石。
放怀歌舞筵，折赠无所惜。
蝉蜕倏仙去，楼居藐姑射。
三嗅哦公诗，俯仰成今昔。
问花花如嚬，对之长太意。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。